Poeciliidae

Poeciliidae is 'n vis-familie van die orde Cyprinodontiformes. Die familie bestaan uit twee sub-families: Poeciliinae en Aplocheilichthyinae.

Poeciliinae 
Hierdie subfamilie is inheems aan Sentraal- en Suid-Amerika en is lewendbarend. Die mannetjie se anale vin is vervorm tot 'n gonopodium. Die meeste van die spesies in die subfamilie is gewilde akwariumvisse en is per ongeluk in Suider-Afrikaanse waters losgelaat. Sommige spesies is ook ingevoer as natuurlike plaagbeheer.

Genera 
Die volgende genera en gepaardgaande spesies is deel van die subfamilie en kom in Suider-Afrika voor:
 Gambusia
 Gambusia affinis - Muskietvis

 Phalloceros
 Phalloceros caudimaculatus - Kolstert-muskietvis

 Poecilia
 Poecilia reticulata - Guppie

 Xiphophorus
 Xiphophorus helleri - Swaarddraer

Aplocheilichthyinae 
Aplocheilichthyinae bevat agt of nege genera waarvan twee in Suider-Afrika voorkom. Aplocheilichthyinae staan ook bekend as die Lampogies. Die vissies is oor die algemeen klein en hulle leef oorwegend in vlak water met plantegroei en vreet klein organismes wat aan die oppervlak voorkom. Die mond maak na boontoe oop en die sylyn strek net oor die kop. Die mannetjies het langer vinne as die wyfies en is meer kleurryk; tog is dit steeds moeilik om onderskeid tussen die geslagte te tref. Die visse se eiers kan nie verdroging oorleef nie. Party spesies is ook gewilde akwariumvisse en word ook gebruik vir beheer van muskietlarwes.

Genera 
Die volgende genera en gepaardgaande spesies is deel van die subfamilie en kom in Suider-Afrika voor:
 Aplocheilichthys
 Aplocheilichthys hutereaui - Tralielampogie
 Aplocheilichthys johnstoni - Johnston se lampogie
 Aplocheilichthys katangae - Streeplampogie
 Aplocheilichthys macrurus - Witogie
 Aplocheilichthys myaposae - Natalse lampogie

 Hypsopanchax
 Hypsopanchax jubbi - Suidelike dieplyf-kuilvissie

Sien ook 
 
 Alfabetiese lys van visse
 Lys van Suider-Afrikaanse visse volgens wetenskaplike name
 Lys van varswater visfamilies
 Lys van visfamilies

Bron 
 A Complete Guide to the FRESHWATER FISHES of Southern Africa. Paul Skelton. 2001. ISBN 978-1-86872-643-1

Beenvisse